Suomen luonnonsuojeluliiton Valkeakosken yhdistys ry 2.3.2022 Vähäjärventie 115 37720 RITVALA

Valkeakosken kaupunki Kaavoitustoimi PL 20, 37601 VALKEAKOSKI

KESKUSTAN OSAYLEISKAAVAEHDOTUS

Suomen luonnonsuojeluliiton Valkeakosken yhdistys ry esittää mielipiteenään Valkeakosken keskustan osayleiskaavan 2. ehdotusvaiheesta seuraavaa:

Kaavaehdotus on muuttunut kehityskuva-, luonnos- ja 1. ehdotusvaiheesta hyvin vähän eikä käytännössä lainkaan niiltä osin, johon olemme kiinnittäneet huomiota. Siksi vain viittaamme aiemmin esittämiimme mielipiteisiin mm. kaavaehdotuksen ja sen selostus ja vaikutusten arvion (s.16) epärealistisiin asukasmäärätavoitteisiin, nykyisten puistojen sekä muiden viher- ja virkistysalueiden muuttamisesta AK- ja AP-alueiksi, johon suhtaudumme kielteisesti. Viheralueiden osoittaminen muuhun käyttöön on entistäkin arveluttavampaa, koska EU:ssa on valmisteilla ilmasto- ja luontokadon kuriin saamiseksi ennallistamislainsäädäntö ja siihen liittyvä asetus, joka koskee myös kaupunkien viheralueita.

Toisen ehdotusvaiheen huomattavin muutos edelliseen ehdotusvaiheeseen on Tallikadun AK-alueen laajentuminen kadun eteläpuoliselle viher- ja virkistysalueelle. Jalkapallokenttien järjestelyiden sekä alueen vähäisten luontoarvojen takia alueen käyttö asuntotuotantoon on kuitenkin mielestämme mahdollista kompensoimalla poistuva viheralue toisaalla kaava-alueella, esimerkiksi muuttamalla Radanvarsitien AK-alueen pohjoiskärjen komea, vanha männikkökumpare virkistysalueeksi (V). Kaupunkikuvallisesti on tärkeää, että Tallikadun uudisrakentaminen sovitetaan mittakaavallisesti alueen nykyiseen pientalovaltaiseen rakennuskantaan. Alueelle voisi sopia ns. kaupunkipientalot, joita on rakennettu paljon mm. pääkaupunkiseudulle, mutta ei vielä Valkeakoskelle.

RKY-alueeseen kuuluvaa Valkeakosken kirkkoa ja sen lähialuetta, josta osa on viheraluetta, eivät C-kaavamerkintä ja sen suunnittelumääräykset suojaa riittävästi. Suunnittelumääräyksiä pitääkin kirkon ja sen lähiympäristön osalta tarkentaa niin, että mahdollinen uudisrakentaminen on sovitettava huolellisesti RKY-alueeseen ja sen suunnitteluohjeisiin.

Markku Heritty, puheenjohtaja Minna Hölttä, varapuheenjohtaja